Злоставувањето на постарите лица и законските реформи

Во Австралија брзо се зголемува бројот на постари лица во населението, а заедно со тоа постои можност и за зголемување на степенот на злоставување на постарите луѓе. Како се справуваат австралиските закони со злоставувањето на постарите лица и како можат подобро да ги заштитат постарите Австралијци? Ова прашање во моментов го разгледува Австралиската комисија за законски реформи (Australian Law Reform Commission - ALRC).

Злоставувањето на постарите луѓе може да биде телесно, сексуално, психичко или финансиско. Според извештајот поднесен во 2016 г. од страна на Австралискиот институт за проучување на семејствата (Australian Institute of Family Studies), најчестата форма на злоупотребување е финансиското злоупотребување, а него го вршат членови на семејството, на пример, кога возрасните деца ги искористуваат своите остарени родители за да ги користат нивната куќа или нивните заштедени пари за свои потреби и корист. Постарите жени се најчестите жртви на финансиско злоупотребување, а исто така се најподложни и на семејно насилство.

Постарите луѓе од неанглиско говорно потекло може да се поизложени на злоставување како последица на тоа што не зборуваат добро англиски или не се во состојба да добиваат информации или услуги. Кај поноводојдените доселеници ова може да биде влошено и со губењето на неслужбените мрежи за поддршка. Исто така може да има и културни чинители што влијаат на тоа како во различните заедници се сфаќа и прифаќа злоставувањето на постарите луѓе.

Разгледувајќи како сојузните закони можат подобро да ги заштитат постарите Австралијци, ALRC ги разгледува законите во областа на финансиските институции, пензиските фондови, социјалното осигурување, негата и здравјето на постарите лице – советувајќи се ширум цела Австралија со организации и поединци што работат во тие области.

ALRC особено сака да дознае како се гледа на злоставувањето на постарите луѓе во вашата заедница. Ако самите сте доживеале злоставување на постари луѓе или ако сте сведок за такво нешто, може да ја пратите вашата приказна по електронска пошта до [elder\_abuse@alrc.gov.au](mailto:elder_abuse@alrc.gov.au) или да телефонирате на (02) 8238 6300.

ALRC ќе го објави Документот за проблемите поврзани со злоставувањето на постарите луѓе (Elder Abuse Issues Paper) на 15 јуни 2016 г., а тој може бесплатно да се види или симне од местото на интернет - [www.alrc.gov.au/publications/elder-abuse](http://www.alrc.gov.au/publications/elder-abuse)